Žitňanská, Lucia, ministerka spravodlivosti SR (2011-06-30):
Ďakujem pekne, pán predsedajúci. Vážené poslankyne, vážení poslanci, pán poslanec, prevzala som rezort v stave, keď súdy majú menej ako 30-percentnú dôveryhodnosť, kedy slušní, nepohodlní sudcovia boli zastrašovaní, kedy všetky prieskumy hovoria o tom, že slabá vymožiteľnosť práva nie je len problémom demokracie, ale aj podnikateľského prostredia a ďalšieho ekonomického rozvoja. A preberala som rezort v stave s dlhmi, len osemnásť, len na dlhu voči advokátom, tlmočníkom, obetiach trestných činov a svedkom to bolo 18 mil. eur. Prevzala som rezort v stave, keď navyše očakávania od novej vlády v tejto oblasti boli a sú veľmi vysoké, pričom pochopiteľne sme si od začiatku vedomí toho, že všetky kroky, ktoré urobíme, budú mať svoje efekty s určitým časovým odstupom. Hneď v auguste sme prezentovali prvý a podľa mojej mienky veľmi dôležitý balík zákonov, ktorý smeroval k transparentnosti vo všeobecnosti a k otvorenosti justície a verejnej kontroly justície. Spomeniem predovšetkým zverejňovanie zmlúv ako plošné všeobecné opatrenie na zvýšenie transparentnosti a zúženie priestoru pre korupcie pri nakladaní s majetkom štátu. Ale vo vzťahu k justícii konkrétne predovšetkým balík zákonov, ktorý smeroval k tomu, aby aj súdy podliehali verejnej kontrole. Sú to zákony, ktoré zaviedli verejné rokovania Súdnej rady, zverejňovanie súdnych rozhodnutí na internete od 1. januára budúceho roku, verejné výberové konania na predsedov súdov, ktoré prvé práve teraz prebiehajú, verejné výberové konania na sudcov, zverejňovanie štatistických údajov o činnosti jednotlivých súdov a sudcov, zverejňovanie rozhodnutí prokuratúry, verejné výberové konania na vedúcich prokurátorov, verejné výberové konania na prokurátorov, zavedenie funkčných období vedúcim prokurátorom. Som presvedčená o tom, že cesta otvorenosti a transparentnosti je cestou, ktorá vytvára priestor pre verejnú kontrolu, zvyšuje tlak na kvalitu rozhodnutí a zužuje priestor pre korupčné a klientelistické správanie. Pochopiteľne, len otvorenosťou justície všetky naše problémy nevyriešime. A myslíme zároveň aj na podnikateľov. Od zajtra bude na internetovej stránke ministerstva spravodlivosti prístupný elektronický Obchodný vestník, ktorého elektronická podoba bude právne záväzná s jednoduchým fulltextovým vyhľadávaním. Predložili sme do parlamentu novelu zákona o konkurze a reštrukturalizácii, novelu zákona, ktorá rozširuje právnu pomoc pre nemajetných, novelu Trestného poriadku a Trestného zákona, ktorá by mala zrýchliť trestné konanie a zamedziť obštrukciám zo strany účastníkov konania a advokátov. Možno malé opatrenie, ale predsa len našimi internými predpismi sme vytvorili cestu pre vznik takzvaných rodinných súdov, to znamená sudcovia sa budú špecializovať na rodinnú právnu agendu. Pokračujeme ďalej, prídeme pred vás s novelou Občianskeho súdneho poriadku a verím, že v zime aj novela Exekučného poriadku nám pomôže zrýchliť súdne konania, ale hlavne zlepšiť vymožiteľnosť práva. A nie je to len o legislatíve, je to aj o iných opatreniach. Máme v pláne ambiciózny projekt elektronizácie justície vrátane elektronického doručovania súdnych rozhodnutí. Myslím si, že keď toto sa nám podarí naplniť, tak za tie štyri roky môžeme spraviť významný krok k zvýšeniu dôveryhodnosti justície a k zlepšeniu vymožiteľnosti práva. Ďakujem pekne.